kardosdrur/scandi-wiki huggingface dataset:
Fritz Fatal

Fritz Fatal (Mikael Bonfils (aka Fritz Bonfils) (f. 1960) — dansk punk/post-punk-sanger i det legendariske band Before, der markerede sig i starten af 1980'erne. Spillede efterfølgende, fra sommeren 1983, i bandet "Mental Midgets" med bl.a. forfatteren Klaus Lynggaard som guitarist. 

Fritz Fatal var kendt og berygtet for sin vilde, intense og ekstremt hudløse optræden på startfirsernes københavnske undergrundsscene. Fritz voksede op i Ålborg, hvor han bl.a. spillede i punkbandet "Sparkplugz". Spillede før Before i den kortlivede gruppe "The Grand Illusion" med bl.a. Steen Jørgensen fra Sods og Sort Sol. Fritz udgav i 1982 kultklassikeren "A Wish Of Life" sammen med sin gruppe Before, der også udsendte to singler i henholdsvis 1981 og 1983, inden gruppen opløstes.

Fritz Fatal har senere været medlem af bands som f.eks. House Of Secrets, og udsendte i 2006 en cd på Universal Music med det gendannede Mental Midgets, en gendannelse der opstod i kølvandet af udsendelsen af en dobbelt lp på pladeselskabet Orpheus Records, der indeholdt øvebånd og demooptagelser foretaget i 1983/84. Efter opløsningen af Mental Midgets i efteråret 2006, dannede Fritz Fatal i efteråret 2008, sammen med blandt andet Niels Pind Pedersen (Pilloni Band, House Of Secrets o.m.a.), Mental Midget-pianisten Jan Deciderius og guitaristen (Mærkelige) Michael Jensen (TømrerClaus Band Of Friends m.fl.) bandet The Late Midgets, der senere skiftede navn til The Fritz. Efter Jensens afgang fra orkestret, blev guitaristen John Teglgaard (Take Off, Bifrost, Savage Rose m.fl.) medlem af orkestret, men forlod bandet i 2010. Op igennem 2010'erne spillede Fatal i flere forskellige konstellationer under navnet Fritz Fatal Band. Kernen i dette band, og den mest konstante besætning, var Michael Jensen (guitar), Nikolai K (guitar, også i Pleasure Squad), Pernille Sandorff (bas), Arsene Survie (Guitar, også i Deadpan) og den gamle Mental Midget trommeslager Ole Ballund (tidliger Alligators, senere Stjernevask). Dette hold udsendte i 2021 vinylpladen "Fritzenklass - Rehearsels For Retirement" , dels med nyarrangerede alt. versioner af ældre numre, samt nyskrevne numre. 

Fritz spillede i det han selv kalder sit "heavy band", Psykopaterne, et par år omkring 1988-1990. Det bestod foruden Fritz af først og fremmest Tue Pagh på guitar, som han dannede bandet med. Siden kom Kasper Tjørnelund Larsen med på bas. Dernæst lidt skiftende trommeslagere inden Andrea Sandorff kom til.

Kendetegn for Fritz Fatals lyriske virke har altid været desperation, følsomhed og søgen efter liv, lys og kærlighed.

Eksterne henvisninger 
 Blog med fotos og musik-eksempler på Fritz Fatal's band Before 
 Before  på substans.dk
 Fritz Fatal – portræt af en rocksanger med mørket i ryggen podcast på dr.dk.

Sangere fra Danmark
Nosferatu Festival

Nosferatu Festival var en dansk undergrundsfestival, der blev afholdt på det hedengangne spillested Saltlageret i København. Der blev afholdt en to dage lang festival i 1982 og 1983.

Den første festival der blev afholdt den den 6. og 7. marts 1982 blev efterfølgende udgivet på LP, og dokumenterede bl.a. danske punk, post-punk og gothiske bands som UCR, ADS, Before, Sods, City-X, Fahrenheit, Bollocks, No Knox, Martin and the Martians, Tee Vee Pop, War Of Destruction og Tina Talks, og udenlandske bands som X-mal Deutschland (DE), Das Psycho (SE) og Black Uniforms (SE). Martin Hall's Ballet Mécanique spillede på den første festival, men medvirker ikke på albummet. Festivalens forbillede var punk-venuet "Concert Of The Moment", der blev afholdt i Saltlageret i 1979.

Nosferatu festivalen blev arrangeret for at skaffe midler til "Bagtropper A/S", som var en gruppe af folk, hvis mål det var at støtte alternativ, eksperimenterende musik i Danmark. Alle bands på festivalen spillede uden at modtage et honorar.

I 2009 opstod A Scream in the Dark festivalen, der specifikt nævner Nosferatu Festival som en inspirationskilde.

Diskografi 
 Nosferatu Festival – 12" LP Compilation 1982 (Nosferatu Records / NOS1)

Eksterne henvisninger 
 Blog med fotos fra Nosferatu Festival
 Nosferatu Festival koncertplakat 1982
 Nosferatu Festival album tracks
 Nosferatu Festival på MySpace
 LP-labels med info om festivalens formål

Musikfestivaler i Danmark
Musik i København
Punkalbum
Kompilationer
Album fra 1982
Hoseas

Hoseas er den første af De tolv små profeter. Hoseas (hebraisk: Hōsjea) er en forkortelse af Hosjaja, der betyder "frelst af Jahve"; "Jahve har frelst".


Om Hoseas 
Der åbenbares kun lidt om Hoseas i bogen, der bærer hans navn. Hoseas var Beeris søn og levede i en tid, hvor Israels folk tilbad guden Baal, der symboliserede naturens frugtbarhed. Han var profet i 59 år, meget længere end de andre små profeter. Hoseas skrev bogen i Samaria.

Familieliv
I de tre første kapitler fortælles om Hoseas' ægteskab med skøgen Gomer (Hoseas 1:2), formentlig en af tempelskøgerne fra Betel. Med hende fik han tre børn med symbolske navne, der tyder på, at beretningen er en digterisk allegori og ingen historisk virkelighed. Sønnen hed Jizreel, dvs. "Gud vil så sæd". Det siges, at "Jizreels dag bliver stor" (1:10, 11). Det tyder på, at han tjente Gud ligesom sin far. Senere fik Gomer en datter med navnet Lo-Ruhama, med betydningen "ingen barmhjertighed". Sønnen Lo-Ammi betyder "ikke mit folk". At de to kaldtes Gomers børn og ikke Hoseas' børn, tyder på, at Gomer har fået dem med andre end Hoseas. Børnenes navne tyder på, at Gud havde forkastet dem. Profeten Amos truede Israel med Guds straf i form av en ydre fjende, og Hoseas identificerede denne som Assyrien. Hoseas' Bog fordømmer dyrkelsen af andre guder end Jahve, og metaforisk sammenlignes, at Israel har forladt Jahve med en kvinde, der bedrager sin mand. Forholdet mellem Hoseas og Gomer er en parallel til forholdet mellem Jahve og hans utro folk Israel. Den endelige genforening og forsoningen mellem Hoseas og Gomer behandles som en forhåbningsfuld metafor for den mulige forsoning mellem Jahve og Israel.

Hoseas' profetier drejer sig næsten udelukkende om Israel: Israels stamme Efraim og Israels hovedstad Samaria. Jerusalem nævnes ikke.

Datering 
I 1. vers bliver det nævnt, at Hoseas tjente som Guds profet i meget lang tid, nemlig fra nær afslutningen af kong Jeroboam 2.s regeringstid til Ezekias af Judas regeringstid. Han var profet fra 804 f.Kr. til 745 f.Kr., altså mindst 59 år. 

Andre profeter på Hoseas' tid var Amos (Amos 1:1), Esajas (Es. 1:1), Mika (Mika 1:1) og Oded (2 Krøn. 28:9).

Noter

Se også 
 Hoseas’ Bog

Kilder 
 Ordet og Israel oktober 1999

Henvisninger 
 www.annasromguide.dk/ om profeterne

Profeter i Det Gamle Testamente
City-X

City-X (1979-1985) var et dansk punkband, der var aktivt i 1979 - 1985, men som har spillet en række revival-koncerter siden. Bandet blev dannet i forbindelse med punk-koncerten Concert Of The Moment, der blev afviklet i Saltlageret i København den 9. november 1979. Ved koncerten spillede de to bands City Roots og You-X, der i tilknytning til koncerten gik sammen om det nye band City-X.  Optagelser med City Roots og You-X er medtaget på albummet Concert of the Moment.

Som City-X debuterede gruppen i 1981 med singlen "Ude Af Drift" på selskabet Irmgardz. Gruppens tekster, der hovedsageligt var på dansk, var som oftest drevet af en stærk indignation overfor samfundets behandling af de svageste og mest udsatte grupper. Gruppen havde derfor også en ret stor tilknytning til miljøet omkring Ungdomshuset på Jagtvej 69 fra husets start i 1982, da miljøet blev betegnet som BZ miljøet. 

På den tidligste danske punkscene var City-X nok det mest hardcore punk inspirerede band. (Hardcore punk er en undergenre til punk rock'en. Genren opstod i USA og havde sit gennembrud i ca. 1981 med bands som bl.a. Black Flag og Dead Kennedys). Hardcore punken var også fortrinsvis den genre, der levede videre i Ungdomshuset, efter den første samtidige bølge af punk var slut.

City-X spillede bl.a. opvarmning for Stiff Little Fingers i 1981 og Dead Kennedys i 1982 samt på Roskilde Festival i 1984. Efter opløsningen i 1985 har bandet spillet adskillige revival-koncerter.

Gruppen, der udsprang fra Rødovre, bestod af Hanseqrt (Hans Kurt Fauerby) på vokal/guitar (fra You-X), Larry Green (Lars Grønning) på bas (spillede trommer i You-X) og Gert Oestrich på Trommer (fra City Roots).

Diskografi 
 Ude Af Drift! – 7" single 1981 (Irmgardz – Irmgs 102)
 Dansende Drenge – 7" single 1983 (Irmgardz – Irmgs 113) 
 City-X – 12" LP, 1985 (Irmgardz – Irmg 012)

Opsamlinger:
 Nosferatu Festival (LP, Comp, 1982)
 BZ-Støttesingle (7", split med ADS, 1982)
 Bloodstains Across Denmark (Comp, 1997)

Eksterne henvisninger 
 City-X på MySpace
 Blog med fotos, musik og video af City-X

Punkgrupper fra Danmark
Rockgrupper fra Danmark
Musikgrupper fra 1979
Bellevue Strand

Bellevue Strand er en strand ved Øresund i den nordlige del af København. Stranden besøges årligt af 500.000 mennesker. Stranden er ca. 700 m lang og 20-40 m bred. Den er kunstigt anlagt i 1932 og blev designet af den danske arkitekt Arne Jacobsen med bl.a. livreddertårne, badekabiner og iskiosker. De fleste af bygningerne er dog siden blev fjernet.

Strandbadet er fredet.

I juni 1989 spillede det danske poprockorkester Shu-Bi-Dua en koncert på stranden, hvor der kom 50.000 og 100.000 mennesker. Til koncerten var der opført en scene midt på Staunings Plæne, således folk kunne sidde rundt omkring ned til vandet.

Referencer

Eksterne links 
 Hjemmeside for Bellevue Strand 

Strande i Danmark
Naturområder i København
Fredede bygninger, konstruktioner og anlæg i Gentofte Kommune
Arne Jacobsen
Etableret i 1932
Didier Couécou

Didier Couécou (født 25. juli 1944 i Caudéran, Frankrig) er en tidligere fransk fodboldspiller, der spillede som angriber. Han var på klubplan tilknyttet Girondins Bordeaux, OGC Nice, Olympique Marseille samt FC Nantes. Med både Marseille og Nantes blev han fransk mester, og med Marseille vandt han desuden pokalturneringen Coupe de France.

Couécou blev noteret for en enkelt kamp for Frankrigs landshold. Han deltog ved VM i 1966 i England, men kom dog ikke på banen i turneringen.

Efter sit karrierestop var Couécou i en kort periode i 1989 træner for Bordeaux.

Titler 

Ligue 1
 1971 og 1972 med Olympique Marseille
 1973 med FC Nantes

Coupe de France
 1972 med Olympique Marseille

Eksterne henvisninger 
 

Fodboldspillere fra Frankrig
Deltagere ved verdensmesterskabet i fodbold 1966
Fodboldspillere fra Girondins Bordeaux
Fodboldspillere fra OGC Nice
Fodboldspillere fra Olympique Marseille
Fodboldspillere fra FC Nantes
Fodboldtrænere fra Frankrig
Archibald Vivian Hill

Archibald Vivian Hill (født 26. september 1886, død 3. juni 1977) var en engelsk professor i fysiologi i London og nobelprismodtager. 

Han undersøgte varmeudvikling i muskler under og efter sammantrækning. I 1922 modtog han sammen med Otto Meyerhof Nobelprisen i fysiologi eller medicin.

Eksterne henvisninger 
 Nobelprize.org, Nobelprisen i fysiologi eller medicin 1922
 Nobelprize.org, Archibald V. Hill – biografi

Nobelprismodtagere i medicin
Læger fra Storbritannien
Nobelprismodtagere fra Storbritannien
Briter i 1800-tallet
Briter i 1900-tallet
Modtagere af Royal Medal
Gabriel De Michele

Gabriel De Michele (født 6. marts 1941 i Saint-Étienne, Frankrig) er en tidligere fransk fodboldspiller, der tilbragte hele sin aktive karriere, fra 1963 til 1975, som forsvarsspiller hos FC Nantes. Med klubben vandt han tre franske mesterskaber.

De Michele spillede to kampe for Frankrigs landshold. Han deltog ved VM i 1966 i England.

Titler 

Ligue 1
 1965, 1966 og 1973 med AS Monaco

Eksterne henvisninger 
 

Fodboldspillere fra Frankrig
Deltagere ved verdensmesterskabet i fodbold 1966
Fodboldspillere fra FC Nantes
Personer fra Saint-Étienne
Jean Djorkaeff

Jean Djorkaeff (født 27. oktober 1939 i Charvieu, Frankrig) er en tidligere fransk fodboldspiller, der spillede som forsvarsspiller. Han var på klubplan tilknyttet Olympique Lyon, Olympique Marseille, Paris Saint-Germain og Paris FC. Med både Lyon og Marseille var han med til at vinde pokalturneringen Coupe de France. Han er far til en anden fransk landsholdsprofil, Youri Djorkaeff.

Djorkaeff blev desuden noteret for 48 kampe og tre scoringer for Frankrigs landshold. Han deltog ved VM i 1966 i England.

Efter sit karrierestop var Djorkaeff træner for flere forskellige franske klubber, blandt andet Olympique Marseille og AS Saint-Étienne.

Titler 

Coupe de France
 1964 med Olympique Lyon
 1969 med Olympique Marseille

Eksterne henvisninger 
 

Fodboldspillere fra Frankrig
Deltagere ved verdensmesterskabet i fodbold 1966
Fodboldspillere fra Olympique Lyon
Fodboldspillere fra Olympique Marseille
Fodboldspillere fra Paris Saint-Germain
Fodboldspillere fra Paris FC
Fodboldtrænere fra Frankrig
Gérard Hausser

Gérard Hausser (født 28. oktober 1941 i Strasbourg, Frankrig) er en tidligere fransk fodboldspiller, der spillede som angriber. Han var på klubplan tilknyttet RC Strasbourg, FC Metz og ASPV Strasbourg i hjemlandet, samt tyske Karlsruhe. Med RC Strasbourg vandt han i 1966 pokalturneringen Coupe de France.

Hausser blev desuden noteret for 14 kampe og to scoringer for Frankrigs landshold. Han deltog ved VM i 1966 i England.

Titler 

Coupe de France
 1966 med RC Strasbourg

Eksterne henvisninger 
 

Fodboldspillere fra Frankrig
Fodboldspillere fra RC Strasbourg
Fodboldspillere fra FC Metz
Fodboldspillere fra Karlsruher SC
Fodboldspillere fra ASPV Strasbourg
Laurent Robuschi

Laurent Robuschi (født 5. oktober 1935 i Nice, Frankrig) er en tidligere fransk fodboldspiller, der spillede som angriber. Han var på klubplan tilknyttet AS Monaco, AS Cannes, Girondins Bordeaux og Olympique Marseille. Han blev desuden noteret for fem for Frankrigs landshold, og deltog ved VM i 1966 i England.

Eksterne henvisninger 
 

Fodboldspillere fra Frankrig
Fodboldspillere fra AS Monaco FC
Fodboldspillere fra AS Cannes
Fodboldspillere fra Girondins Bordeaux
Fodboldspillere fra Olympique Marseille
Helene Wellm

Anna Helene Syneva Wellm (født 29. april 1995) er en dansk kunstskøjteløber og atlet. Hun er medlem af Skøjteklub København – det tidligere Gladsaxe Kunstskøjteløber Forening. I atletik stiller hun op for Sparta Atletik.

Helene Wellm begyndte sin idrætskarriere som kunstskøjteløber og blev nummer fire ved DM og guldvinder ved de sjællandske ungdomsmesterskaber 2008. Hun vandt kun 14 år gammel det danske holdmeterskab i atletik (Danmarksturneringen) 2009. Året efter vandt hun to individuelle bronzemedaljer ved de danske mesterskaber i atletik; 400 meter på 60,34 og 400 meter hæk på 65,26.

Helene Wellm trænes af Michael Jørgensen tidligere af Kim Birk.

Helene Wellm går på Niels Steensens Gymnasiums grundskole.

Eksterne henvisninger 
 Statletik.dk – Profil Helene Wellm
 FigureSkatingOnLine.info – Profil Helene Wellm
 Helene Wellms webside 

Hækkeløbere fra Danmark
Atleter fra Sparta Atletik
Kunstskøjteløbere fra Danmark
Jackie Coogan

Jackie Coogan (26. oktober 1914 i Los Angeles, Californien – 1. marts 1984) var en amerikansk skuespiller.

Han har blandt meget andet spillet "The Kid" i Charlie Chaplin-filmen af samme navn samt medvirket i Tom Sawyer og Oliver Twist.

Blandt hans senere roller var han nok mest kendt for sin rolle som Onkel Fester i tv-serien fra 1964, Familien Addams.

Eksterne henvisninger 

 
 

Skuespillere fra Californien
Stumfilmskuespillere fra USA
Filmskuespillere fra USA
Tv-skuespillere fra USA
Børneskuespillere fra USA
Personer fra Los Angeles
Familien Addams

Familien Addams (originaltitel The Addams Family) er en gruppe fiktive personer i en familie. De er nemesiset til den typiske amerikanske familie. De kan lide makabre ting såsom at klippe de ikke-visne hoveder af deres roser og meget andet.

Det startede som en et-sides-tegneserie skabt af Charles Addams. Tegneserien blev tryk i avisen The New Yorker i en periode fra 1938 til Addams' død i 1988.

Familien Addams er mest kendt for deres TV-serie, som begyndte i 1964.

Hovedpersoner 

Familien består af ægteparret Gomez og Morticia Addams, deres to børn Wednesday og Pugsley Addams, Gomez' bror Onkel Fester Addams, Morticias mor Grandmama Frump og hele familiens butler: den Frankensteins monster-agtige Lurch.

I den originale serie var Onkel Fester Morticias onkel, men senere hen blev han til børnenes onkel, og sådan har det været siden da.

Andre personer 

Der findes et hav af personer i Addams-universet. Deriblandt:
 Fætter Itt ('Et'), et lille væsen som kun er en hårklump
 Thing ('Ting'), en hånd uden arm eller anden krop
 Borgmesteren, Arthur J. Henson, som ikke kan fordrage den mærkelige familie.

Film og tv 
Familien Addams har været genstand for adskillige fortolkninger på film og i tv-serier.
Serien blev vist på SVT i Sverige flere gang fra 1965, så seere i Østdanmark havde mulighed for at se den.
Tv-serier
 The Addams Family (1964)
 The Addams Family (1973) - animationsserie 
 Familien Addams (1992-1993) - animationsserie
 The Addams Family (1998-1999) - sitcom

Film
 The Addams Family (1991)
 Addams Family Values (1993)
 Addams Family Reunion (1998)
 The Addams Family (2019)

Skuespillere 

De forskellige skuespillere fra den første TV-serie:

 Carolyn Jones: Morticia Frump Addams.
 John Astin: Gomez Addams.
 Ted Cassidy: Lurch.
 Jackie Coogan: Uncle Fester Frump (senere Addams).
 Ken Weatherwax: Pugsley Addams.
 Lisa Loring: Wednesday Addams.
 Marie Blake: Grandmama Frump.
Familien Addams 1992-1993

 Donald Andersen - Gomez Addams
 Hans Henrik Bærentsen - Onkel Fester
 Lars Thiesgaard - Pugsley Addams
 Vibeke Dueholm - Wednesday Addams

Tv-serier fra USA
Tegneserier fra USA

no:Familien Addams
Nanni Moretti

Giovanni "Nanni" Moretti (født 19. august 1953) er en italiensk filminstruktør, producer og skuespiller.

Han vandt Den Gyldne Palme i 2001 for filmen Sønnens værelse (La stanza del figlio), som han også havde skrevet manuskriptet til og i hvilken han selv spillede hovedrollen.

I 2006 stod han bag filmen Il caimano, som handler om Silvio Berlusconi. Den havde premiere lige før det italienske valg og blev én af de mest succesfulde film i Italien i 2006.

Eksterne henvisninger 

 

Skuespillere fra Italien
Personer fra Rom
Filminstruktører fra Italien
Stephan Alex Jensen

Stephan Alex Jensen (født 22. december 1983) er en dansk atlet medlem i Hvidovre AM og tidligere bordtennisspiller i Grindsted BTK, Esbjerg BTK og Køge Bugt BTK.

Stephan Alex Jensen blev som 16-årig dansk juniormester for hold i bordtennis 1999, to gange deltog han i ungdoms-EM i bordtennis og sillede fire landskampe, men da han ikke kunde slå igennem som seniorspiller tog han konsekvensen. Han droppede bordtennis og valgte atletikken, hvor han som medlem af Hvidovre AM, har vundet DM-titlen på 3000 meter forhindring fire gange 2007-2010.

I 2009 og 2010 vandt han Søndersøløbet i Viborg.

Referencer

Eksterne henvisninger 
 
 Statletik.dk – Profil – Stephan Alex Jensen
 Sporten.dk – Fra bordtennis-guld til forhindrings-guld
 Danske Sportsjournalister – Bordtennis; Information om Elitedivisionen for herrer 2006/2007

Forhindringsløbere fra Danmark
Atleter fra Hvidovre AM
Bordtennisspillere fra Danmark
Lodovico Altieri

Lodovico Altieri (17. juli 1805 i Rom i Italien – 11. august 1867 i Albano) var en af den katolske kirkes kardinaler. Han var tilknyttet Den romerske kurie, blandt andet som prefekt for Indekskongregationen fra 1861. 

Han blev ophøjet in pectore til kardinal i december 1840 af Pave Gregor 16., og udnævnelsen blev publiceret i april 1845.

Han deltog ved konklavet, som valgte pave Pius IX i 1846.

Under en koleraepidemi som ramte hans suburbikarbispedømme Albano, passede og plejede han de syge og døende, men pådrog sig selv sygdommen, som forårsagede hans egen død.

Kardinaler fra Italien
Cecilia Bartoli

Cecilia Bartoli (født 4. juni 1966 i Rom) er en italiensk mezzosopran.

Historie 
Cecilia Bartoli indledte sin karriere i slutningen af 1980'erne med at synge Rossinis store mezzoroller som Rosina og Askepot. I løbet af 1990'erne udvidede hun sit repertoire med Mozartroller som Susanna, Fiordiligi og Despina. Hun har siden udviklet en koloraturteknik, som regnes blandt de fineste, selv om den til at begynde med blev kritiseret for at være for luftig. Flere års selvstudier og eksperimenter har ført til en lang række pladeindspilninger og koncertturneer med sjældent eller aldrig fremført operamusik af Vivaldi, Gluck og Salieri. Hendes toptrimmede stemme spænder over et register på næsten tre oktaver. Det betyder, at hun kan veksle mellem høje og lave partier uden at miste klang og kraft i stemmen.

Hun er medbidragsyder til, at musik skrevet for 1700-tallets store kastratsangere igen er blevet en succes. Hun er en eftertragtet sanger over hele verden og var med til Mozarts 250-års fødselsdagskoncert i Salzburg med Wiener Philharmonikerne 27. januar 2006.

I Danmark 
I 2010 modtog hun Léonie Sonnings Musikpris.

Cecilia Bartolis cd Mission blev i uge 39 af 2012 valgt som det første "ugens 'Radio Klassisk' album", da Radio Klassisk introducerede en cd, der blev udloddet i en fortsat ugekonkurrence.
Hendes seneste cd fra 2014 med russisk musik blev foretrukket på P2.

Eksterne henvisninger 

 
 Cecilia Bartoli biografi og fotos på cosmopolis.ch

Personer fra Rom
Operasangere fra Italien
Modtagere af Léonie Sonnings musikpris
Italienere i 1900-tallet
Italienere i 2000-tallet
Jydsk Rengøring

Jydsk Rengøring A/S var et rengøringsselskab stiftet i 1954 af Svend Andersen i Aalborg.
I 2000 blev firmaet solgt til ISS.
Med 5.000 ansatte var Jydsk Rengøring Danmarks næststørste rengøringsselskab.

Senere Finansminister og formand for Folketinget Thor Pedersen var indtil midten af oktober 2000 direktør i Jydsk Rengøring.
I 1999 indgik han som direktør en sponsoraftale med Farum Boldklub på 450.000 kr.
Firmaet havde samtidig serviceaftaler med Farum Kommune:
Drift af omkring 100 plejeboliger samt rengøring i Farum Park og Farum Arena.
Da ISS overtog Jydsk Rengøring ønskede dette firma ikke at viderføre sponsoraftalen og kort efter mistede ISS aftalerne om Farum Park og Farum Arena.

Svend Andersen stiftede i 1976 JRS-Fonden, der bl.a. støtter lægevidenskabelig forskning.

ISS forsvarer stadig navnet Jydsk Rengøring:
ISS's krævede i 2008 at firmaet Jysk Rengøring Århus Aps (jysk uden "d") ændrede navn.
Jysk Rengøring Århus var et firma med 10 ansatte, drevet af Peter Larsen og hans kone og stiftet i 2007.
I 2009 tabte den ålborgensiske rengøringsvirksomhed Jysk Rengøring med direktør Knud Erik Petersen retten til navnet i Landsretten.
Jysk Rengøring havde ændret dets navn fra K.E. Erhvervsservice og i 2005 registreret Jysk Rengørings logo hos Patent- og Varemærkestyrelsen.

Henvisning 

Rengøringsvirksomheder i Danmark
Etableret i 1954
Virksomheder i Aalborg
Ophørt i 2000
Rudolf Schadow

Rudolf (Ridolfo) Schadow (9. juli 1786 i Rom – 31. januar 1822 i Rom) var en tysk billedhugger.

Han var den ældste søn og elev af Johann Gottfried Schadow. I 1810 drog han og broderen Wilhelm til Rom for at studere, og dér overtog de et atelier. Hans første selvstændige værk, en statue af Paris, blev udstillet i Berlinerakademiet i 1812, og viser at Schadow var inspireret af den danske billedhugger Bertel Thorvaldsen. 

Han konverterede i 1814 til katolicismen.

Eksterne henvisninger 

Billedhuggere fra Tyskland
Personer fra Rom
Solid State Drive

Solid State Drive (SSD) er et lagringsmedie, som via integrerede kredsløb af hukommelseskomponenter benyttes til vedvarende datalagringer.  De benyttede hukommelseskomponenter som benyttes i SSD'er kan eksempelvis være RAM eller i moderne SSD'ere flashhukommelse. SSD'er kan være et alternativ eller et supplement til harddiske i computere eller benyttes som lagringsmedie i andre elektroniske enheder.

Fordele 
Fordele ved anvendelse af SSD i forhold til en harddisk:
 Ingen støj 
 Robust 
 Lavt strømforbrug 
 Lav søgetid 
 Lav varmeudvikling

Ulemper 
Ulemper ved anvendelse af SSD i forhold til en harddisk, anno 2010:
 Produktionsomkostningerne pr. GB-lagerplads er væsentlig højere end for en harddisk.
 Mister ydelse med tiden på grund af slitage, blandt andet bliver skrive- og læsehastighed nedsat.
 Risiko for datatab ved pludselige strømafbrydelser.

Eksterne henvisninger 
 Hardware-Test Portal, Bag om SSD teknologien

Faste diskdrev